text: Flere studerende bliver i landsdelen
  17 juli 2013 kl. 09.35
  Antallet af ansøgere til de videregående uddannelser slår rekord i samtlige kommuner med videregående uddannelser i Syd- og Sønderjylland.
  Det viser tal fra Uddannelsesministeriet.
  6.465 ansøgere har søgt optagelse på en videregående uddannelse i Syd- og Sønderjylland som deres førsteprioritet, fremgår det af Uddannelsesministeriets endelige opgørelse over antal ansøgere til de videregående uddannelser i 2013.
  Det er rekord i antallet af ansøgninger til de syd- og sønderjyske uddannelser, der i 2012 modtog i alt 5.526 førsteprioritetsansøgninger.
  Stigningen i antallet af ansøgninger fordeler sig over alle kommuner med videregående uddannelser i Syd- og Sønderjylland.
  Horsens Kommune 791 (656),
  Esbjerg Kommune 1.823 (2012: 1.683),
  Haderslev Kommune 570 (2012: 543),
  Kolding Kommune 1.272 (2012: 1.080),
  Sønderborg Kommune 568 (2012: 507),
  Vejle Kommune 987 (2012: 694),
  Aabenraa Kommune 376 (2012: 363),
  Fredericia Kommune 78 (2012: Ingen data*). Fredericia Maskinmesterskole var ikke med i den koordinerede tilmelding sidste år.
  
  Læreruddannelsen svigtes
  Uddannelsesminister Morten Østergaard glæder sig over stigningen.
  - Årets ansøgertal er utroligt flotte. Jeg glæder jeg mig især over, at de unge ikke kun søger til Danmarks største byer, men at flere målrettet går efter lokale uddannelsessteder. Det bidrager til udviklingen i lokalområderne og i Danmark generelt, at vi har stærke lokale og regionale uddannelser, der kan tiltrække unge uddannelsessøgende. Danmarks fremtid, vækst og velstand afhænger i høj grad af vores uddannelsesniveau, og vi er godt på vej mod målet om at opnå den bedst uddannede generation nogensinde, siger ministeren.
  Det samlede antal ansøgere til de videregående uddannelser i hele Region Syddanmark er også rekordstort med 13.993 førsteprioritetsansøgninger mod 12.256 sidste år.
  I år har 88.040 søgt optagelse på en videregående uddannelse i Danmark. Det er det største antal ansøgere til videregående uddannelser nogensinde.
  Traditionelle velfærdsuddannelser som socialrådgiver, sygeplejerske og pædagog oplever stor fremgang, mens der omvendt er 14 procent færre, der har angivet folkeskolelærer som deres førsteprioritet.
  30. juli får alle ansøgere svar på, om de er optaget på en videregående uddannelse.
  